## El Consell incorpora l’oficina d’informació turística de Rossell a la Xarxa Tourist Info de la Comunitat Valenciana

*** Turisme Comunitat Valenciana destina 6.000 euros per a adequar i posar en marxa l’oficina d’atenció turística en el municipi**

El Consell ha autoritzat la subscripció del conveni de col·laboració entre Turisme Comunitat Valenciana i l’Ajuntament de Rossell per a la implantació i el desenrotllament del Programa Tourist Info a través de l’adequació i la posada en funcionament de l’oficina Tourist Info del municipi.

L’objecte d’este conveni és la col·laboració entre les dos entitats per al desenrotllament del programa de la Xarxa Tourist Info, mitjançant la incorporació, el funcionament i l’operativitat plena de l’oficina d’informació turística Tourist Info Rossell.

En concret, Turisme Comunitat Valenciana col·labora amb l’Ajuntament de la localitat amb la quantitat màxima de 6.000 euros per a la incorporació de l’oficina mencionada, que quedarà integrada en la Xarxa Tourist Info.

Cal destacar que el Programa Tourist Info té per finalitat oferir un ampli servici d’informació de l’oferta turística tant de la localitat de Rossell com del conjunt de productes turístics de la Comunitat Valenciana.

Mitjançant este acord, Turisme Comunitat Valenciana i l’Ajuntament de Rossell tenen la disposició de reforçar la seua col·laboració per a millorar els servicis d’informació turística que s’oferixen en el municipi i realitzar les actuacions prioritàries en els aspectes següents: el perfil del personal, la identificació corporativa del servici Tourist Info, la cobertura informativa homogènia i territorial de tota la Comunitat Valenciana, l’intercanvi d’informació turística i la col·laboració en els sistemes estadístics i d’avaluació del servici, entre altres.

Per la seua banda, a través d’este conveni, l’Ajuntament de la localitat es compromet a sostindre econòmicament i materialment l’oficina Tourist Info Rossell, a més d’afrontar tots els gastos corrents i del personal necessari per al funcionament.

També haurà d’aportar el personal informador turístic amb un perfil professional adequat per a la prestació del servici d’informació turística; mantindre la imatge de l’oficina de turisme d’acord amb la resta de la Xarxa Tourist Info, així com participar en els objectius de qualitat de la Xarxa Tourist Info i en els seus sistemes de recollida i intercanvi d’informació estadística, estudis o avaluació del servici.

Fecha: 26/11/2024